**REVISJONIKOMISJONI 2021. AASTA TEGEVUSARUANNE**

Viljandi Linnavolikogu revisjonikomisjon pidas 2021. aastal 9 koosolekut, nende seas 3 elektrooniliselt. Oma tegevusi planeerides lähtuti Viljandi Linnavolikogu poolt kinnitatud tööplaanist. Lisaks käsitleti volikogu poolt revisjonikomisjonile seatud lisateemasid.

2021. aastal oli revisjonikomisjoni töö lühem kui eelnevatel aastatel tulenevalt oktoobris toimunud kohalike omavalitsuste volikogude valimistest. Linna allasutuste juhte kutsuti võrreldes eelneva aastaga komisjoni vähem, kuna aasta enne oli põhjalikum ülevaade allasutuste tööst saadud ning mõningatele kitsaskohtadele linnavalitsuse tähelepanu juba juhitud. Põhjalikum ülevaade saadi Viljandi Veevärgi finantsmajanduslikust seisust ning töödest, mis iseloomustasid 2021. aastat.

Aprillis sai revisjonikomisjon ülevaate tegevus- ja projektitoetuste aruandlusest. Linna sisekontrolör Liivia Kruusmägi juhtis komisjoni tähelepanu puudustele, mis puudutavad projektitoetuste hindamist linnavolikogu komisjonides.

Augustikuus andis Viljandi hoolekandekeskuse eelarvest ülevaate hoolekandekeskuse juhataja Ain Keerup. Juhataja tõi välja, et tööjõupuudus mõjutab oluliselt asutuse tööd ning uute töötajate leidmiseks tuleb palgafondi tõsta. See omakorda võib tema sõnul tähendada kohatasude tõusu. Komisjon palus linnavalitsusel ja sotsiaalametil välja uurida taustinformatsioonina, mis on kohatasu suurus teistes sarnastes hoolekandeasutustes ning vastav ülevaade koostada uuele revisjonikomisjoni koosseisule.

Volikogu XVI koosseisu revisjonikomisjon kogunes viimast korda septembris. Oktoobrikuus komisjoni koosolekut ei toimunud ning novembris kinnitati uued komisjoni koosseisud. Juhan-Mart Salumäe asemel asus komisjoni juhtima Jane Koitlepp.

Viljandi Linnavolikogu XVII koosseisu revisjonikomisjon kinnitati 18.11.2021 Linnavolikogu istungil, komisjoni esimene koosolek toimus detsembris. Koosoleku teemadeks olid eelnõu “Viljandi linna 2022. aasta eelarve kinnitamine, I lugemine” ja 2022. a töögraafiku kinnitamine.

Kõik koosolekud koos toimunud aruteludega on protokollitud. Protokollidega saab tutvuda linna dokumendiregistris.

Viljandi Linnavolikogu XVI kooseisu revisjonikomisjoni esimees

Juhan-Mart Salumäe

Viljandi Linnavolikogu XVII kooseisu revisjonikomisjoni esimees

Jane Koitlepp